Mondli Gungubele getuig voor OBK-kommissie | Netwerk24
Deur Elvira Wood 25 Februarie 2019 10:16
Mondli Gungubele, adjunkminister van finansies en voorsitter van die Openbare Beleggingskorporasie (OBK), getuig vandag voor die kommissie van ondersoek na gebeure by dié instelling.
Mondli Gungubele, adjunkminister van finansies.Foto: Elvira Wood
Gungubele was in ligte luim voordat hy begin het om voor regter Lex Mpati te getuig.
Gungubele het op 1 Februarie saam met die res van die OBK se direksie bedank.
Die direksie het bedank nadat ’n e-pos van ’n onbekende versender Gungubele en nog twee direkteure betrek het by korrupsie by die OBK. Die OBK het einde Januarie aangekondig hy gaan ’n forensiese ondersoek na dié bewerings gelas.
Gungubele het ’n paar dae voor sy bedanking aan Netwerk24 gesê: “My gewete is skoon. Die ondersoek sal my naam van alle blaam suiwer.”
Gungubele is uit hoofde van sy amp as adjunkminister van finansies die voorsitter van die OBK-direksie.
Die OBK is die staatsbeheerde batebestuursfirma wat meer as R2 000 miljard se geld, grootliks namens die staatspensioenfonds (GEPF), belê.
Die kommissie van ondersoek wat pres. Cyril Ramaphosa na die OBK se omstrede beleggings gelas het, duur nog tot minstens einde Maart.
Meer oor: Obk | Lex Mpati | Mondli Gungubele | Obk-Ondersoek | Gepf | Korrupsie | Staatsamptenare